Bren
See artikkel räägib kergekuulipildujast. Teiste tähenduste kohta vaata lehekülge Bren (täpsustus). Bren on Suurbritannia kergekuulipilduja, mida hakati tootma 1930. aastatel ja mis oli kasutuses 1992. aastani. Relv sai tuntuks Briti impeeriumi jõudude standardse kergekuulipildujana teise maailmasõja ajal ning seda kasutati ka sajandi teises pooles, näiteks Korea sõjas ja Falklandi sõjas. Kuigi tavaliselt käib relvaga kaasas harkjalg, saab seda paigaldada ka kolmjalale või sõidukile. Bren on Tšehhoslovakkia kergekuulipilduja ZGB 33 litsentsitud koopia. ZGB 33 on omakorda kergekuulipilduja ZB vz. 26, mida Briti armee ohvitserid 1930. aastate relvakonkursil katsetasid, arendus. Hilisemal Brenil on iseloomulik relva peale kinnitatav salv, koonusekujuline leegisummuti ja kiiresti vahetatav vintraud. Relva nimi on moodustatud Zb vz. 26 päritolulinna Brno nimest (relv konstrueeriti Moravas Zbrojovka Brno tehases) ja Royal Small Arms Factory asukoha, Londoni Enfieldi linnaosa nimest. Relva konstrueeris relvameister Václav Holek. 1950. aastatel ehitati Brenid ümber moonale 7.62×51mm NATO ja L1A1 Self-Loading Rifle'i salvele (Rahvaste Ühenduse versioon FN FAList). Uueks nimeks sai L4. Briti armees vahetati Bren välja täiskuulipilduja L7 vastu, mis on raskem ja lintsöötega. 1980. aastatel võttis Briti armee kasutusse ka 5.56×45mm NATO kergtoetusrelva SA80 ning Brenid jäid alles vaid mõnele sõidukile. India ettevõte Ordnance Factory Board tootis Breni veel 2012. aastani.